PTA-man se liggaam naby winkelsentrum opgespoorArgieffoto Die liggaam van ŉ 29-jarige man, wat glo by ŉ plaaslike hondesalon gewerk het, is Vrydagoggend in Wonderboom, in die noorde van Pretoria, gevind. Voetgangers het omstreeks 09:00 die liggaam in ŉ veld langs naby die Wonderboom Junction-winkelsentrum opgespoor en die polisie ontbied. “Daar is geen sigbare wonde nie, en die oorsaak van sy dood is onbekend,” het Mirna Von Benecke, ŉ woordvoerder van die Sinoville-polisiestasie, Vrydag aan Maroela Media gesê. Die polisie sal ŉ nadoodse ondersoek doen. Dit is in hierdie stadium nog nie bekend hoe lank die man al dood is nie. Sy naam is nog nie bekend gemaak nie.